b'\n_START_ARTICLE_\nLuciferaza\n_START_PARAGRAPH_\nLuciferaza je generi\xc4\x8dno ime za encime, ki katalizirajo reakcije bioluminiscence pri nekaterih organizmih. Ime izhaja iz latinske besede Lucifer (ime padlega angela) in pomeni prina\xc5\xa1alec lu\xc4\x8di. Najbolj znana je luciferaza kresnic (EC 1.13.12.7) iz kresnic Photinus pyralis. Pri reakcijah luminiscence se svetloba proizvede z oksidacijo luciferina (pigment); v\xc4\x8dasih je za to potrebna energija iz ATP. Reakcija med luciferinom in kisikom je zelo po\xc4\x8dasna in pogostoma poteka v prisotnosti kalcijevih ionov. Reakcija poteka v dveh stopnjah:_NEWLINE_Reakcija je z energetskega vidika zelo u\xc4\x8dinkovita - skorajda ves energijski vlo\xc5\xbeek se pretvori v svetlobo. Za primerjavo, \xc5\xbearnica izgubi okoli 90 odstotkov energije, ker jo pretvori v toploto._NEWLINE_Luciferin in luciferaza ne pomenita posameznih molekul. Gre za generi\xc4\x8dna izraza za substrat in pripadajo\xc4\x8di encim, ki katalizira reakcijo luminiscence. \xc5\xa0tevilni organizmi proizvajajo svetlobo s pomo\xc4\x8djo luciferaze. Najbolj znana je kresnica, vendar so poznane tudi dolo\xc4\x8dene vrste gob in vodnih organizmov, ki bioluminiscirajo s pomo\xc4\x8djo teh encimov. Nekateri organizmi posedujejo razli\xc4\x8dne vrste luciferaz, ki lahko proizvajajo svetlobo razli\xc4\x8dnih barv iz enakega luciferina._NEWLINE_Luciferaze lahko sintetiziramo v laboratoriju s pomo\xc4\x8djo genskih tehnik in jih uporabljamo v razli\xc4\x8dne namene. Z genskim in\xc5\xbeenirstvom lahko prenesemo gen za luciferazo v ustrezen organizem. Doslej so gen \xc5\xbee prenesli v celice mi\xc5\xa1i, sviloprejke in paradi\xc5\xbenika._NEWLINE_Svetloba se tvori, kadar se na luciferazo ve\xc5\xbee ustrezen substrat (v tem primeru luciferin). Sevanje fotonov lahko zaznamo z napravami kot je luminometer ali specifi\xc4\x8dni mikroskopi. Na ta na\xc4\x8din lahko vizualiziramo dolo\xc4\x8dene biolo\xc5\xa1ke procese, stopnje oku\xc5\xbebe oziroma dobimo druge pomembne informacije._NEWLINE_Luciferaze se uporabljajo tudi v krvnih bankah za ugotavljanje, ali so se rde\xc4\x8de krvni\xc4\x8dke za\xc4\x8dele razkrajat. Prav tako se luciferaze uporabljajo v laboratoriju pri ugotavljanju dolo\xc4\x8denih bolezni; pri teh tehnikah prihaja do bioluminiscence le v prisotnosti bolezni._NEWLINE_Luciferaza je beljakovina, ki je zelo ob\xc4\x8dutljiva na toploto. Zato se uporablja tudi v \xc5\xa1tudijah beljakovinske denaturacije ali presku\xc5\xa1anja protektivne kapacitete proteinov toplotnega \xc5\xa1oka.'